ንፁህ የመጠጥ ውሃን ከመፀዳጃ ቤት ፍሳሽ
 የንፁህ መጠጥ ውሃ እጥረት የዓለማችን ጥያቄ ነው። በተለይ ከአየር ንብረት ለውጥ ጋር በተያያዘ እየተፈጠረ ባለው ብክለት፣ የዝናብ መጠን በሚፈለገው ልክ አለመሆን፣ ከህዝብ ብዛት እና ከመሳሰሉት ጋር በተያያዘ አገሮች በንፁህ መጠጥ ችግር ውስጥ ወድቀዋል። ይህን ችግር ለመፍታት የመፀዳጃ ቤት ፍሳሽን አጣርቶ ለሌሎች አገልግሎቶች እስከ ማወል የተደረሰበት ሁኔታ ግን አለ። በአዲስ አበባም የመፀዳጃ ቤት ፍሳሽን በማጣራት ለአትክልትና ለመሳሰሉት አገልግሎቶች ለማዋል መታሰቡን መረጃዎች ያመለክታሉ። አጣርቶ ወደ ወንዞች መልቀቅም ይስተዋላል። ከዚህ ባለፈ ግን ያደጉት አገሮች የመፀዳጃ ቤት ፍሳሽን በማጣራት ከመጠጥ ውሃነት በመለስ ለሌሎች የተለያዩ አገልግሎቶች የማዋል ሁኔታ ስለመኖሩ መረጃዎች ይጠቁማሉ። ይህ ሥራ ግን በግለሰብ አይደለም በተቋም ደረጃ ሲሞከርም አይስተዋልም። ከወደ ቤልጂየም የወጣ ዘገባ ግን አንድ ሬስቶራንት ከመፀዳጃ ቤት ፍሳሽ ንፁህ የመጠጥ ውሃ እያመረተ ለደንበኞቹ በነፃ ማቅረብ መጀመሩንም ኦዲቲ ሴንትራል አስንብቧል። ዘገባው እንዳመለከተው፤ በበልጂየም ኩኡርኔ የሚገኘው ጉሰቴዩክስ ሬስቶራንት እንዲህ እንደ አገራችን የተለያዩ ተቋማት የመፀዳጃ ቤት ፍሳሽን በሴፍቲ ታንክ እያጠራቀመ በተሽከርካሪ ወደሚወገዱበት ስፍራ አያስወስድም። በምትኩ ይህን ፍሳሽ እንደገና እያጣራ ለደንበኞቹ በንፁህ መጠጥ ውሃነት በነፃ ማቅረብ ጀምሯል። የተጣራው ውሃ እንደማንኛውም የተጣራ ውሃ ዓይነት ሲሆን፣ ምንም ዓይነት ጠረን፣ ጣዕም እና ቀለም የለውም። ውሃውን የተመለከተና ያጣጣመም ውሃው ከሬስቶራንት መፀዳጃ ቤት ፍሳሽ የተመረተ ነው ብሎ ለመናገር እንደሚቸግር ዘገባው ጠቁሟል። የመፀዳጃ ቤት ፍሳሹ ውሃው በጣም ውስብስብ እና አምስት ደረጃዎችን ባለፈ የማጣራት ሂደት ውስጥ ማለፉን ዘገባው አመልክቶ፣ በዚህ ዓይነት መንገድ የተጣራው ውሃ በማዕድን እንዲበለፅግ ከተደረገ በኋላ ለደንበኞች እንደሚቀርብ አስታውቋል። ሬስቶራንቱ እንደ ሌሎች ተቋማትና መኖሪያ ቤቶች የመፀዳጃ ቤት ፍሳሽ ከከተማዋ የመፀዳጃ ቤት የፍሳሽ መስመር ጋር የተያያዘ እንዳልሆነ ዘገባው ጠቁሞ፣ ፍሳሹን አጣርቶ ለመጠጥ አገልግሎት ለማዋል ብዙም እንደማያስቸግር አመልክቷል። ምስጋና ለእዚህ ልዩ ቆሻሻ ውሃን ለመልሶ አገልግሎት የማዋል ዘዴ ይሁንና የመፀዳጃ ቤትና የእጣቢ ውሃው በቅድሚያ በአትክልት ማዳበሪያ እንዲታከም እና የተወሰነው ውሃም ከዝናብ ውሃ ጋር እንዲቀላቀል ይደረጋል። በእዚህ የማጣሪያ ደረጃ የተገኘው ውሃ በቀጥታ ለመፀዳጃ ቤት አገልግሎት እንደሚውል ዘገባው ጠቁሟል። የተቀረው ውሃ ደግሞ የተለያዩ የማጣራት ሂደቶችን እንዲያልፍ ተደርጎ የመጠጥ ውሃ እንደሚደረግ አስታውቋል። የሬስቶራንቱ ተወካይ ለቤልጂየሙ የዜና ቻነል ቪአርቲ ኒውስ ‹‹ በዚህ ዓይነት መንገድ የተጣራው ውሃ ለመጠጥ አገልግሎት እንዲውል ማዕድናት ይጨመሩበትና ጤናማ እንዲሆን ይደረጋል›› ሲል ገልፀዋል። ሬስቶራንቱ ይህን ውሃ ለደንበኞቹ በነፃ በተለያየ መንገድ እንደሚያቀርብ ዘገባው ጠቅሶ፣ ከውሃው በረዶ እንደሚመርትም ጠቁሟል። የቡና ቃና እንዲኖረው ተደርጎም የሚያቀርብበት ሁኔታም አለን፣ ውሃው ለቢራ ጠመቃም ሊውል እንደሚችል ዘገባው አመልክቷል። በአንዳንድ አካባቢዎች ንፁህ የመጠጥ ውሃ ከመጸዳጃ ቤት ተጣርቶ የሚቀርብበት ሁኔታ ቢኖርም፣ ይህ ሬስቶራንት አጣርቶ የሚያቅረብበት መንገድ ግን በአውሮፓም የተለየ መሆኑን ዘገባው ጠቁሟል።አዲስ ዘመን ጥቅምት 11/2012 ዘካርያስ